**Eks. 1**

Navn Navnesen  
Navnegata 8, 9010 Navneby  
12345678  
navn.navnesen@gmail.com Navneby, 20.09.2016

Burger Queen  
Ninnegata 10, 9010 Navneby

**Søknad på stilling som medarbeider hos Burger Queen**

Viser til stillingsannonsen på utdanning.no.

Jeg søker på denne jobben fordi jeg ønsker å arbeide på en arbeidsplass med høyt tempo. Jeg har ikke erfaring med salg, men lærer fort og arbeider hardt med leksene. Dette viser høy arbeidsmoral. Jeg tar ofte initiativ i gruppearbeid, og jobber godt både sammen med andre og alene. Andre sier at jeg klarer å holde hodet kaldt under press, og jeg mener derfor at jeg fint vil takle servering av mange kunder samtidig. Jeg kjenner godt til produktene deres, og jeg er ikke redd for en utfordring.

Jeg er sikker på at jeg kan gjøre en god jobb hos dere. Jeg kan jobbe annenhver helg og tre uker i sommerferien. Jeg kan begynne å jobbe umiddelbart, og kan stille til intervju etter klokka 15 på hverdager.

Med vennlig hilsen,

Navn Navnesen

**Eks. 2**

**Søknad på stilling som medarbeider hos KIWI Skøyenåsen**

Hei! Jeg er en 18 år gammel jente som er oppvokst på Skøyenåsen, med KIWI som nærmeste butikk. Jeg er imponert over hvor god service dere tilbyr, det er alltid en ansatt som tar meg i mot med et smil når jeg kommer inn i butikken. Jeg håper at jeg kan bli en del av deres team for å bidra til å gi nye, gode kundeopplevelser.  
  
Nå går jeg på Kuben videregående skole og tar helse -og oppvektsfag. Jeg valgte denne linjen fordi jeg er spesielt glad i å jobbe sammen med andre mennesker og er glad i å hjelpe andre. Å hjelpe kundene i butikken høres gøy ut. I tillegg er jeg kaptein på fotballaget. Som kaptein er det viktig for meg at laget gjør det bra sammen, og at vi smiler og støtter hverandre uansett om det går bra eller dårlig underveis og etter kamp. Jeg har lært at samarbeid er viktig for å skape godt samhold og det håper jeg at jeg kan få bruke i KIWI Skøyenåsen også.  
  
I meg vil dere få en ansatt som kan mye om butikken, en som er glad og serviceinnstilt og som dere kan stole på at vil gjøre en god jobb. Jeg kommer til å møte kundene med et smil og være på tilbudssiden hvis de trenger hjelp. Jeg har et øye for detaljer og jeg er ryddig og strukturert. Jeg skjønner viktigheten av at varehyllene er fylt opp og at etiketten står riktig vei.  
  
Jeg tror at denne stillingen vil passe meg godt ved siden av skolen og jeg håper at jeg blir vurdert som medarbeider hos dere. Jeg stiller mer enn gjerne til intervju. Kontakt meg på telefon 897 56 325 eller på e-post [**selma.shakura@gmail.com**](mailto:selma.shakura@gmail.com). Jeg kunne tenke meg å arbeide annenhver helg og en til to dager i uken.  
  
Med vennlig hilsen,  
Selma Shakura